Սակայն Փարիզում ինքնուրույն քայլեր անող նկարիչը ո´չ մեկենասներ ուներ, ո´չ էլ քիչ թե շատ ճանաչված անուն, որպեսզի վաճառվեին նրա կտավները: Ապրուստի միջոցներ հայթայթելու, ինչպես նաև որևէ կերպ իր գործը տեսանելի ու կիրառելի դարձնելու նպատակով, դեռևս մինչև ուսումն ավարտելը Գառզուն սկսում է կտորեղենի նախշազարդման և զանազան ծանուցումների, հրավիրատոմսերի ձևավորման էսքիզներ անել, գրաֆիկական գործերով (դիմանկարներ, նկարազարդումներ) աշխատակցել մամուլին, ապա մերթ-մերթ հանդես գալ նաև երգիծանկարներով: Հայտնի է, օրինակ, որ 1932-ին «Կոմեդիում» նա տպագրել է Հիտլերի ծաղրանկարը: